VTE ยิ้ม! คว้างานสร้างโซลาร์ฟาร์มในฟิลิปปินส์ 1.14 พันลบ.
VTE คว้างานสร้างโซลาร์ฟาร์มในฟิลิปปินส์ มูลค่า 1.14 พันลบ. แบ่งเป็น 2 ระยะ โดยระยะแรก ขนาดกำลังการผลิต 10MW คาด COD ธ.ค.59 ระยะที่ 2 ขนาดกำลังการผลิต 15MW คาด COD มี.ค.60 ขณะที่บอร์ดไฟเขียวยกเลิกซื้อหุ้น "สยามไบโอ" เหตุเจรจาตกลงกันไม่ได้
11 ก.ค. 2559

บริษัทวินเทจ วิศวกรรม จำกัด (มหาชน) หรือ VTE ระบุว่า ที่ประชุมคณะกรรมการบริษัท (8 ก.ค.) อนุมัติการให้บริการรับเหมาก่อสร้างโครงการโรงไฟฟ้าพลังงานแสงอาทิตย์ขนาด 25MW ในจังหวัดบิลิรัน ประเทศฟิลิปปินส์ กับบริษัท E&amp;P GREEN ENERGY, INC มูลค่ารวม 32.22 ล้านเหรียญสหรัฐ หรือราว 1,143.90 ล้านบาท
โดยโครงการแบ่งเป็น 2 ระยะ ระยะแรก เป็นโรงไฟฟ้าพลังงานแสงอาทิตย์ ขนาด 10 เมกะวัตต์ มูลค่า 12.69 ล้านเหรียญสหรัฐ หรือ 450.42 ล้านบาท มีระยะเวลาก่อสร้าง 3.5 เดือน และคาดว่าจะสามารถจ่ายไฟฟ้าเชิงพาณิชย์ (COD) ภายในเดือนธ.ค.59
ส่วนระยะที่ 2 เป็นโรงไฟฟ้าพลังงานแสงอาทิตย์ ขนาด 15 เมกะวัตต์ มูลค่า 19.53 ล้านเหรียญสหรัฐ หรือ 693.49 ล้านบาท มีระยะเวลาก่อสร้าง 3.5 เดือน เริ่ม 90 วันนับจากวันที่เริ่มก่อสร้างระยะที่ 1 คาดว่าจะเริ่ม COD ในเดือนมี.ค.60
ขณะที่มีผู้รับเหมาต่อ คือ SUMEC Hardware and Tools Company Limited ซึ่งเป็นบริษัทในเครือของ China National Machinery Industry Corporation ภายใต้การดูแลจากรัฐบาลกลางของจีน ซึ่งมีธุรกิจอุตสาหกรรมเครื่องจักรกลขนาดใหญ่
สำหรับแหล่งเงินลงทุนนั้น บริษัทจะขอรับการสนับสนุนวงเงินหมุนเวียนจากการออกตราสารหนี้รวมประมาณ 29.56 ล้านเหรียญสหรัฐ หรือ 1,049.36 ล้านบาท ในรูปแบบของตั๋วแลกเงินระยะสั้น หรือหุ้นกู้ หรือวงเงินกู้ระยะสั้นประเภทอื่นๆ ซึ่งคาดว่าจะก่อให้เกิดต้นทุนทางการเงินประมาณ 1.73 ล้านเหรียญสหรัฐ หรือราว 61.4 ล้านบาท
นอกจากนี้ ที่ประชุมคณะกรรมการบริษัท อนุมัติให้ยกเลิกการเข้าซื้อหุ้นจากบริษัท สยาม ไบโอ เจนเนอเรชั่น 1 จำกัด (สยามไบโอ) ซึ่งเป็นเจ้าของโครงการกิจการโรงไฟฟ้าพลังงานแสงอาทิตย์ในประเทศไทย ขนาดกำลังการผลิต 248.88 กิโลวัตต์ ที่แขวงแสมดำ เขตบางขุนเทียน ซึ่งได้รับอนุมัติจากที่ประชุมคณะกรรมการ ครั้งที่ 7/ 2559 เนื่องจากบริษัทไม่สามารถเจรจาตกลงกับสยามไบโอ ในการหาข้อสรุปเงื่อนไขและข้อกำหนดในสัญญาซื้อขายหุ้น ในส่วนที่เกี่ยวข้องกับการรับประกันของผู้ขาย (Representation and Warranty) เพื่อป้องกันและแก้ไขความเสี่ยงตามผลการตรวจสอบสถานะทางกฎหมาย (Legal Due Diligence)